Çoban: "Girtina Şebnem Korur Fîncanci û Hevalên Wê Çavtirsandin E"
Fîncanci, Nesîn û Onderoglu beşdarî li kempeyna çalakîya nobeta weşanê ya rojnameya Ozgur Gundemê kiribûn û bûbûn editorên nobedar ya rojnamê
Seroka Weqfa Mafên Mirovan a Tirkîyê (TIHV) Prof. Dr. Şebnem Korur Fîncanci, berpirsê Rojnamegerên Sînornenas(RSF) Erol Onderoglû û nivîskar Ahmet Nesîn hatin girtin, bi hinceta ku wan “propagandaya rêxistina terorê” kiriye. Fîncanci, Nesîn û Onderoglu beşdarê kempeyna çalakîya nobeta weşanê ya rojnameya Ozgur Gundemê bibûn. Her sê jî jibo rojekê bûn editorên nobedar û piştgirîya xebatkarên rojnameyê kirin. Kampeyna nobedarîya piştevanîya rojnameyê di Ji 3ê Gulanê de destpê kiribû û 44 kes di çarçova kampeynê de jibo rojek bûn berpirsên weşana Ozgûr Gûndemê. Cîgirê Serokê Komeleya Piştgirîya Mazluman (Mazlum-Der) Selahattin Çoban, jibo Dengê Amerîka biryara girtina wan şîrove kir. Çoban xuya kir ku Prof. Dr. Şebnem Korur Fîncanci salên dirêj kedên mezin li hember binpêkrina mafên mirovan daye û xebatên giranbuha pêk anîye. Çoban bi bîr xist ku Fîncacî di dema qedexeyan de li bajarên operasyon û qedexeyan lêkolînan kiriye û di rapor û nivîsê xwe de bi zimanek tûnd rexneyan li dewletê kiriye. “Dewletê îdiaya girtinê kiriye hincet, armanc çavtirsandin e.” Rêxistinên berevankarên mafên mirovan li hember operasyon û qedexeyên li herêmê raporan amade kirin û tê de dewletê rexne kirin ku mafê jîyanê û mafê mirovan tê binpê kirin. Serokomarê Tirkîyê Recep Tayyîp Erdogan di meha Nisanê de van rêxistina bi zimanek tund rexne kiribû û gotibû divê bi ser van rêxistinan ve herin. Cîgirê Serokê Mazlum-Derê Selahattin Çoban got, jiber ku di raporê xwe de xeletîyên dewletê tînin ziman, piştî daxuyanîya serokomar zext û zordarîyên mezin li ser rêxistinên sîvîl û xebatkarên wan hatiye destpê kirin.